Мэйфлаўарская дамова — Вікіпэдыя

# Мэйфлаўарская дамова

### Зьвесткі зь Вікіпэдыі — вольнай энцыкляпэдыі.

Мэйфлаўарская дамова (па-ангельску: Mayflower Compact) — адзін з першых дакумэнтаў Новага Сусьвету.

## [рэдагаваць] Гісторыя

Mayflower in Plymouth Harbor by William Halsall (1882)

У час рэлігійных узрушэньняў XVI стагодзьдзя пурытане імкнуліся да рэфармаваньня пануючай у Англіі царквы знутры. Яны патрабавалі, галоўным чынам, каб рытуалы і структура, зьвязаныя з рымскай каталіцкай царквой, былі заменены на больш сьціплыя пратэстанцкія формы веравызнаньня і набажэнства. Іх рэфарматарскія ідэі разбурэньня саюзу царквы і дзяржавы пагражалі падзяліць народ і падарваць аўтарытэт караля, таму, зразумела, яны падвяргаліся ганеньням. У 1607 годзе невялікая група сэпаратыстаў — радыкальная сэкта пурытан, якія не верылі ў магчымасьць рэфармаваньня пануючай царквы — адплылі ў Лэйдэн, Галяндыя, дзе галяндцы гарантавалі ім прытулак. Аднак кальвіністы-галяндцы абмяжоўвалі выкарыстаньне іх працы толькі на нізкааплачваемых, цяжкіх работах. Некаторыя члены кангрэгацыі адчувалі усё большую незадаволенасьць. Таму ў 1620 годзе група лейдэнскіх пурытанаў атрымала ад “Віргінія Кампэні” права на зямлю, і 101 чалавек, з улікам жанчын і дзяцей, адплылі на борце “Мэйфлаўэ” ў Вірджынію. Шторм адштурхнуў іх далёка на поўнач і прымусіў сысьці на бераг у Новай Англіі. Яшчэ на караблі перасяленцы падпісалі дамову “мэйфлаўе”, каб пазбавіцца праблем з кіраўніцтвам, бо было шмат рознагалосьсяў з нагоды стылю жыцьця перасяленцаў па прыбыцьці ў Амэрыку. Майфлаўарская дамова зьяўляецца адным з першых дакумэнтаў краіны, якая пазьней будзе звацца Злучаныя Штаты Амэрыкі.

## [рэдагаваць] Тэкст дамовы

Мэйфлаўарская дамова

“У імя Госпада Бога. Амэн. Мы, чые імёны напісаны ніжэй, вернападданыя нашага ўшанаванага ўладара, караля Джэймса, па літасьці Божай, караля Вялікай Брытаніі, Францыі і Ірляндыі, абаронцы веры і etc. У славу імя Госпада і распаўсюджаньня хрысьціянскай веры і пашаны караля нашай краіны прадпрымаем падарожжа, каб заснаваць першую калёнію ў паўночнай частцы Вірджыніі. З гэтага моманту ўрачыста і ўзаемна ў прысутнасьці Бога і адзін аднаго складаем дамову і аб’яднаемся ў грамадзянскую палітычную суполку, для лепшага ўпарадкаваньня і падтрымкі вышэйпададзеных мэтаў; на падставе гэтага ўводзіць, складаць і зьбіраць такія справядлівыя і роўныя для ўсіх законы, указы, акты, канстытуцыі і функцыі, якія будуць лічыцца адпаведнымі й зручнымі для ўсеагульнай выгоды Калёніі, якой мы абяцаем належнае падначаленьне і падпарадкаваньне. У сьведчаньні чаго мы падпісваемся нашымі імёнамі ў Кэйп-Кодзе адзінаццатага лістапада ў васемнаццаты год кіраваньня нашага ўладара Англіі, Францыі й Ірляндыі, караля Джэймса, і пяцьдзесят пяты год кіраваньня Шатляндыяй. 1620 год нашай эры”.

## [рэдагаваць] Вонкавыя спасылкі

Старонка на праекце GUTENBERG.ORG

Атрымана з «http://be-x-old.wikipedia.org../../../%D0%BC/%D1%8D/%D0%B9/%D0%9C%D1%8D%D0%B9%D1%84%D0%BB%D0%B0%D1%9E%D0%B0%D1%80%D1%81%D0%BA%D0%B0%D1%8F_%D0%B4%D0%B0%D0%BC%D0%BE%D0%B2%D0%B0.html»

Катэгорыя: Гісторыя ЗША

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- Deutsch
- English
- ‪Norsk (bokmål)‬
- Polski
- 中文